**Р Е П У Б Л И К А Б Ъ Л Г А Р И Я**

**ЧЕТИРИДЕСЕТ И ТРЕТО НАРОДНО СЪБРАНИЕ**

**Временна комисия за обсъждане на Законопроект за изменение и допълнение на Конституцията на Република България**

**Д О К Л А Д**

 ***Относно:* Законопроект за изменение и допълнение на Конституцията на Република България № 554-01-144, внесен от Цецка Цачева и група народни представители на 24 юли 2015 г., приет на първо гласуване на 23 септември 2015 г.**

***Проект !***

***Второ гласуване***

**ЗАКОН**

**за изменение и допълнение**

**на Конституцията на Република България**

 (обн., ДВ, бр. 56 от 1991 г., изм., бр. 85 от 2003 г., бр. 18 от 2005 г., бр. 27 от 2006 г.; Решение № 7 на Конституционния съд от 2006 г. - бр. 78 от 2006 г.; бр. 12 от 2007 г.)

***Предложение от н.п. Петър Славов:***

*Създава се нов § 1:*

 *§ 1. В чл. 79, ал. 2 съюзът „и” се заменя със запетая, а накрая се добавя „и правомощията по чл. 84, т. 16, изречение второ.”*

***Предложение от н.п. Петър Славов:***

*Създава се нов § 2:*

 *§ 2. В чл. 84, т. 16 съюзът „и” след думите „Върховния административен съд” се заменя със запетая, след думите „главния прокурор” се добавя „и на Инспектората към Висшия съдебен съвет” и се създава изречение второ: „Народното събрание може да изисква, изслушва и приема и други доклади на главния прокурор за прилагането на закона, резултатите от противодействието на престъпността и осъществяването на наказателната политика по проблеми от съществен обществен интерес.”*

 ***Предложения на н.п. Атанас Атанасов, Радан Кънев, Корман Исмаилов, Иван Кирилов Иванов, Вили Лилков, Валентин Павлов, доц. Борислав Великов и Гроздан Караджов:***

 *Създава се нов § ..:*

 *§ ... В чл. 84, т. 16 се създава изречение второ: „Народното събрание може да изисква, изслушва и приема и други доклади на главния прокурор за прилагането на закона, резултатите от противодействието на престъпността и осъществяването на наказателната политика.“*

***Предложение от н.п. Петър Славов:***

*Създава се нов § 3:*

*§ 3. В чл. 119, ал. 1 думите „окръжни, военни и районни“ се заменят с „и регионални”.*

 ***Предложения на н.п. Радан Кънев, Иван Кирилов Иванов, Атанас Атанасов, Гроздан Караджов и Валентин Павлов:***

*Създава се нов §…:*

*§... В чл. 120, ал. 2 думите „освен изрично посочените със закон“ се заличават.*

 ***Предложения на н.п. Атанас Атанасов, Радан Кънев, Корман Исмаилов, Иван Кирилов Иванов, Вили Лилков, Валентин Павлов, доц. Борислав Великов и Гроздан Караджов:***

 *Създава се нов §..:*

 *§… В чл. 125, ал.2 се създава изречение второ: „Това правомощие не се отнася до актове на Министерски съвет и министрите, които постановяват като орган по назначаването.“*

 ***Предложения на н.п. Радан Кънев, Иван Кирилов Иванов, Атанас Атанасов, Гроздан Караджов и Валентин Павлов:***

*Създава се нов §..:*

 *§ ... В чл. 126, ал.2 думите „и методическо ръководство“ се заличават.*

 ***Предложения на н.п. Радан Кънев, Иван Кирилов Иванов, Атанас Атанасов, Гроздан Караджов и Валентин Павлов:***

*Създава се нов §..:*

 *§ ... Създава се чл. 126а:*

 *„Чл. 126а. Разследването на тежки престъпления от общ характер, извършени от лица, заемащи висши държавни и управленски длъжности, се осъществява от Заместник главен прокурор за противодействие и борба с корупцията, който се избира от Висшия съдебен съвет с квалифицирано мнозинство от 2/3 от всички негови членове за срок от пет години. При осъществяване на дейността си и постановяването на актовете си той е независим от главния прокурор и се отчита пред Висшия съдебен съвет ежегодно.“*

 ***Предложения на н.п. Атанас Атанасов, Радан Кънев, Корман Исмаилов, Иван Кирилов Иванов, Вили Лилков, Валентин Павлов, доц. Борислав Великов и Гроздан Караджов:***

 *Създава се нов §..:*

 *§… В чл.127 т. 5 се отменя.*

**§ 1.** В чл. 129 се правят следните изменения и допълнения:

 1. В ал. 1 думите „от Висшия съдебен съвет“ се заменят със „съответно от съдийската и от прокурорската колегия на Висшия съдебен съвет“.

 2. В ал. 2, изречение първо след думите „по предложение на“ се добавя „Пленума на“.

 ***Предложение от н.п. проф. Борислав Борисов, Кирил Цочев, Лъчезар Никифоров, Михо Михов, Мариана Тодорова, Иван Станков, Георги Кючуков, Светослав Белемезов, Иван Славов, Иван Пенков Иванов и Петър Кадиев:***

*В чл. 129, ал. 1 думите „Висшия съдебен съвет“ се заменят с „Пленума на Висшия съдебен съвет“.*

 ***Предложение от н.п. Борислав Миланов, Никола Ханджийски, доц. Борислав Великов, Костадин Марков:***

 *В чл. 129, ал. 3 т. 1 се изменя така:*

 *„1. навършване на 65-годишна възраст, а за съдиите от Върховния касационен съд и Върховния административен съд и за прокурорите от Върховна касационна прокуратура и Върховна административна прокуратура при навършване на 69-годишна възраст;“.*

***Предложение от н.п. Волен Сидеров, Явор Нотев и Десислав Чуколов:***

 *Чл. 129 ал. 4 се изменя така:*

 *„(4) В случаите по ал. 3, т. 5 председателят на Върховния касационен съд, председателят на Върховния административен съд и главният прокурор се освобождават от Народното събрание по предложение на една четвърт от народните представители, прието с мнозинство на повече от половината от народните представители.“*

 ***Предложения на н.п. Радан Кънев, Иван Кирилов Иванов, Атанас Атанасов, Гроздан Караджов и Валентин Павлов:***

 *В чл. 129, ал. 2 думите „седем години“ се заменят с „пет години“.*

 ***Предложение от н.п. Георги Кадиев:***

 *В §1 относно чл. 129 се правят следните изменения:*

*1. Точка 1 се изменя така:*

 *“1. В ал. 1 след думата “назначават”, се поставя запетая и се добавя думата “възстановяват”, а изразът “от Висшия съдебен съвет” се заменя със “съответно от съдийската и от прокурорската колегия на Висшия съдебен съвет”.*

 *2. Създава се т. 3:*

 *“3. В ал. 3, думите “с решение на Висшия съдебен съвет” се заменят “с решение на съдийската, съответно на прокурорската колегия на Висшия съдебен съвет”.*

 ***Предложение от н.п. Явор Хайтов, Румен Йончев, Георги Ковачев, Светлин Танчев и Борислав Иглев:***

  *Създава се § 1а:*

 *§ 1а. В чл. 130 се правят следните изменения и допълнения:*

 *1. В ал. 3 след думите „Единадесет от членовете на Висшия съдебен съвет се избират от Народното събрание“ се добавя „с мнозинство от две трети от народните представители“.*

 *2. Алинея 5 се изменя така:*

 *„(5) Заседанията на Висшия съдебен съвет се председателстват от представляващия Висшия съдебен съвет.“*

***Предложение от н.п. Петър Славов:***

 *Създава се § 1а:*

*§ 1а. В чл. 130, ал. 3 след думите „Народното събрание” се добавя „с мнозинство две трети от всички народни представители”, а след думите „съдебната власт” се добавя „чрез пряк избор”.*

 ***Предложение от н.п. проф. Борислав Борисов, Кирил Цочев, Лъчезар Никифоров, Михо Михов, Мариана Тодорова, Иван Станков, Георги Кючуков, Светослав Белемезов, Иван Славов, Иван Пенков Иванов и Петър Кадиев:***

 *Създава се нов § 2:*

 *§ 2. В чл. 130 се правят следните изменения и допълнения:*

 *1. В ал. 3 след думите „Единадесет от членовете на Висшия съдебен съвет се избират от Народното събрание“ се добавя „с мнозинство от две трети от народните представители“.*

 *2. В ал. 5 изречение първо се изменя така:“Министърът на правосъдието участва в заседанията на Пленума на Висшия съдебен съвет и може да изразява становища по въпроси от компетенциите на Пленума.“*

*3. В ал. 6 в началото се добавя: „Висшият съдебен съвет се състои от Пленум и две колегии. Пленумът на“.*

 ***Предложение от н.п. Волен Сидеров, Явор Нотев и Десислав Чуколов:***

*В чл. 130 ал. 3 се отменя.*

 ***Предложения на н.п. Радан Кънев, Иван Кирилов Иванов, Атанас Атанасов, Гроздан Караджов и Валентин Павлов:***

 *Създава се нов §…:*

*§ 10. В чл. 130 се правят следните изменения и допълнения:*

 *1. В ал. 4 думите „пет години“ се заменят с „три години“.*

 *2. В ал. 7 се създава изречение второ: „При неприемане на доклада за дейността на прокуратурата, представен от главния прокурор, Висшия съдебен съвет, с квалифицирано мнозинство от две трети от всички членове, предлага на президента освобождаването му от поста.“*

 ***Предложение от н.п. Георги Кадиев:***

 *В чл. 130 ал. 5 се отменя.*

 **§ 2.** Създават се нов чл. 130а и чл. 130б:

“Чл. 130а. (1) Висшият съдебен съвет се състои от съдийска и прокурорска колегии.

 (2) Съдийската колегия има тринадесет членове и включва председателите на Върховния касационен съд и на Върховния административен съд, шестима членове, избрани от общото събрание на съдиите, и петима членове, избрани от Народното събрание.

 (3) Прокурорската колегия има дванадесет членове и включва главния прокурор, четирима членове, избрани от общото събрание на прокурорите, един член, избран от общото събрание на следователите, и шестима членове, избрани от Народното събрание.

 (4) Редът за предлагане и процедурата по избор на членовете на колегиите на Висшия съдебен съвет се уреждат със закон.

 (5) В съответствие със своята професионална насоченост всяка от колегиите решава следните въпроси:

1. назначава, повишава, премества и освобождава от длъжност съдиите, прокурорите и следователите;

2. налага дисциплинарните наказания понижаване и освобождаване от длъжност на съдиите, прокурорите и следователите;

3. назначава административните ръководители в органите на съдебната власт;

4. решава организационни въпроси на съответната система от органи на съдебната власт;

5. дава становища по законопроекти в обхвата на своята компетентност.

(6) Пленумът на Висшия съдебен съвет се състои от всички негови членове и има следните правомощия:

1. приема проект на бюджет на съдебната власт и го внася за разглеждане в Народното събрание;

2. взема решение за прекратяване на мандата на изборен член на Висшия съдебен съвет при условията на чл. 130, ал. 8;

3. организира квалификацията на съдиите, прокурорите и следователите;

4. решава общи за съдебната власт организационни въпроси;

5. приема годишните доклади на органите на съдебната власт по чл. 84, т. 16;

6. управлява недвижимите имоти на съдебната власт;

7. прави предложение до президента на републиката за назначаване и освобождаване на председателя на Върховния касационен съд, председателя на Върховния административен съд и главния прокурор.

Чл. 130б. (1) Заседанията на Пленума на Висшия съдебен съвет се председателстват от министъра на правосъдието. Той не участва в гласуването. При отсъствие на министъра на правосъдието Пленумът на Висшия съдебен съвет се председателства от председателя на Върховния касационен съд.

(2) Съдийската колегия се председателства от председателя на Върховния касационен съд, а прокурорската колегия се председателства от главния прокурор. Министърът на правосъдието може да присъства на заседанията.”

***Предложение от н.п. Петър Славов:***

*В § 2:*

 *1. В чл. 130а, ал. 6, т. 6 думите „недвижимите имоти” се заменят с „имуществото”.*

 *2. В чл. 130б:*

 *а) в ал. 1, изречение трето накрая се добавя „а в негово отсъствие - от председателя на Върховния административен съд”;*

 *б) алинея 2 се изменя така:*

 *„(2) Съдийската колегия се председателства от председателя на Върховния касационен съд, а в негово отсъствие - от председателя на Върховния административен съд. Прокурорската колегия се председателства от главния прокурор, а в негово отсъствие - от члена на колегията, избран от общото събрание на прокурорите или следователите, с най-дълъг юридически стаж. Министърът на правосъдието може да присъства на заседанията, като не участва в гласуването.“*

 ***Предложение от н.п. проф. Борислав Борисов, Кирил Цочев, Лъчезар Никифоров, Михо Михов, Мариана Тодорова, Иван Станков, Георги Кючуков, Светослав Белемезов, Иван Славов, Иван Пенков Иванов и Петър Кадиев:***

*В § 2, който става § 3се правят следните изменения:*

*1. В чл. 130а:*

*а) алинеи 2 и 3 се изменят така:*

*„(2) Съдийската колегия има четиринадесет членове и включва председателите на Върховния касационен съд и на Върховния административен съд, шестима членове, избрани пряко от съдиите, и шестима членове, избрани от Народното събрание.*

 *(3) Прокурорската колегия има единадесет членове и включва главния прокурор, четирима членове, избрани пряко от прокурорите, един член, избран пряко от следователите, и петима членове, избрани от Народното събрание.“*

*б) алинея 5 се изменя така:*

*„(5) В съответствие със своята професионална насоченост всяка от колегиите решава следните въпроси:*

*1. решава организационни въпроси на съответната система от органи на съдебната власт;*

*2. изготвя и предлага на Пленума на Висшия съдебен съвет проекта на бюджет за съответната система от органи на съдебната власт;*

*3. предлага на Пленума за назначаване, повишаване, преместване и освобождаване от длъжност съдиите, съответно прокурорите и следователите;*

*4. решава други въпроси, възложени й със закон.“*

*2. Член 130б се изменя така:*

*„Чл. 130б. (1) Пленумът на Висшия съдебен съвет се председателства на ротационен принцип за срок от шест месеца от председателите на Върховния касационен съд, Върховния административен съд и главния прокурор.*

*(2) Съдийската колегия се председателства на ротационен принцип за срок от шест месеца от председателите на Върховния касационен съд и Върховния административен съд, а прокурорската колегия се председателства от главния прокурор. Министърът на правосъдието може да присъства на заседанията.”*

 ***Предложение от н.п. Волен Сидеров, Явор Нотев и Десислав Чуколов:***

*В чл. 130а се правят следните изменения:*

*1. Алинеи 2 и 3 се изменят така:*

 *„(2) Съдийската колегия има 13 членове и включва председателите на Върховния касационен съд и на Върховния административен съд.*

 *(3) Прокурорската колегия има дванадесет членове и включва главния прокурор, седем членове, избрани от общото събрание на прокурорите и четирима членове, избрани от общото събрание на следователите.“*

 *2. В ал. 6 т. 6 отпада.*

 ***Предложения на н.п. Радан Кънев, Иван Кирилов Иванов, Атанас Атанасов, Гроздан Караджов и Валентин Павлов:***

*В чл. 130б се създава ал. 3:*

 *„(3) Право на предложения за председатели на Върховния касационен съд и Върховния административен съд имат само членовете на съдийската колегия във Висшия съдебен съвет, за предложения за главен прокурор само членовете на прокурорската колегия.“*

 ***Предложения на н.п. Атанас Атанасов, Радан Кънев, Корман Исмаилов, Иван Кирилов Иванов, Вили Лилков, Валентин Павлов, доц. Борислав Великов и Гроздан Караджов:***

 *В § 2, чл. 130а се правят следните изменения и допълнения:*

 *1. В ал. 5:*

 *а) в т. 3 думите „административните ръководители в органите на съдебната власт“ се заменят с „председателите на съдилища и ръководителите на прокуратури“;*

 *б) създават се нови т. 4 и 5 и т. 6, 7 и 8:*

 *„4. взема решение за прекратяване на мандата на изборен член на съответната колегия при условията на чл. 130, ал. 8;*

 *5. организира квалификацията на съдиите, прокурорите и следователите;*

 *6. изготвя проект на бюджет на съдилищата и прокуратурата и го внася за разглеждане в Пленума;*

 *7. прави предложение до президента на републиката за назначаване и освобождаване на председателя на Върховния касационен съд, председателя на Върховния административен съд и главния прокурор;*

 *8. съответната колегия на Висшия съдебен съвет дава разрешение за повдигане на наказателно обвинение срещу съдия, прокурор и следовател при условията на чл. 132 от Конституцията. Искането пред съответната колегия се прави от главния прокурор и към него се представят съответните доказателствени материали. Решението се взима с мнозинство от 2/3 от членовете на колегията;“*

 *в) точки 4 и 5 стават съответно т. 9 и 10.*

 *2. В ал. 6:*

 *а) точка 1 се изменя така:*

 *„1. приема проект на бюджет на Висшия съдебен съвет, като одобрява самостоятелните бюджети на съдилищата и прокуратурата и ги внася за разглеждане в Народното събрание;“*

 *б) точки 2 и 3 отпадат;*

 *в) точки 4 и 5 стават съответно т. 2 и 3;*

 *г) създава се нова т. 4:*

 *„4. по искане на 1/5 от народните представители отстранява временно от длъжност главния прокурор в случай на обосновано предположение за извършено престъпление от общ характер.“;*

 *д) точки 6 и 7 отпадат.*

 ***Предложение от н.п. Георги Кадиев:***

 *В § 2 се правят следните изменения и допълнения:*

*1. В чл. 130а:*

*а) в ал. 5 т. 5 се изменя така:*

 *“5. организира и извършва атестирането на съдии, прокурори и следователи в предвидените от закона случаи.”;*

 *б) в ал. 6 се създава т. 8:*

 *“8. дава становища по законопроекти, свързани с дейността на органите на съдебната власт.”*

 *2. Член 130б се изменя така:*

 *„Чл. 130б. (1) Заседанията на Пленума на Висшия съдебен съвет се председателстват от министъра на правосъдието. Той не участва в гласуването. При отсъствие на министъра на правосъдието Пленумът на Висшия съдебен съвет се председателства от председателя на Върховния касационен съд. Главният инспектор участва в заседанието на Пленума на Висшия съдебен съвет и в заседанията на съдийската и прокурорската колегии, но не участва в гласуването.*

 *(2) Съдийската колегия се председателства от председателя на Върховния касационен съд, а прокурорската колегия се председателства от главния прокурор. Министърът на правосъдието може да присъства на заседанията.“*

**§ 3.** Досегашният чл. 130а става чл. 130в и в него т. 2 се отменя.

 ***Предложение от н.п. проф. Борислав Борисов, Кирил Цочев, Лъчезар Никифоров, Михо Михов, Мариана Тодорова, Иван Станков, Георги Кючуков, Светослав Белемезов, Иван Славов, Иван Пенков Иванов и Петър Кадиев:***

 *Параграф 3 става § 4 и се изменя така:*

*„§ 4. Досегашният чл. 130а става чл. 130в и в него т. 1 и 2 се отменят.“*

 ***Предложение от н.п. Волен Сидеров, Явор Нотев и Десислав Чуколов:***

*Параграф 3 отпада.*

 ***Предложение от н.п. Димитър Делчев, Настимир Ананиев, Корман Исмаилов, Борислав Миланов, Радан Кънев, Найден Зеленогорски, Гроздан Караджов, Атанас Атанасов, Антони Тренчев, Борис Станимиров и Румен Христов:***

*Създава се § 3а:*

 *§ 3а. Член 131 се отменя.*

 ***Предложение от н.п. Димитър Делчев, Настимир Ананиев, Антони Тренчев, доц. Димитър Шишков, Димитър Танев:***

*Създава се § 3а:*

 *§ 3а. В чл. 131 думата „тайно“ се заменя с „явно“.*

 ***Предложения на н.п. Радан Кънев, Иван Кирилов Иванов, Атанас Атанасов, Гроздан Караджов и Валентин Павлов:***

 *Създава се нов §..:*

*§ ... В чл. 131 думата „тайно“ се заменя с „явно“.*

 **§ 4.** В чл. 132а, ал. 6 се създава ново изречение второ: “Инспекторатът прави проверки за почтеност и конфликт на интереси на съдии, прокурори и следователи, проверява пълнотата и верността на имуществените декларации, прави проверки за установяване на прояви, уронващи престижа на съдебната власт, и такива, свързани с нарушаване на независимостта на съдиите, прокурорите и следователите.”, а досегашното изречение второ става изречение трето.

***Предложение от н.п. Петър Славов:***

 *В § 4 относно чл. 132а, в ал. 2 думата „народните“ се заменя с „всички народни“.*

 ***Предложение от н.п. Волен Сидеров, Явор Нотев и Десислав Чуколов:***

 *В § 4, в чл. 132а, ал. 6 ново изречение второ се изменя така: “Инспекторатът прави проверки за установяване на прояви, уронващи престижа на съдебната власт, и такива, свързани с нарушаване независимостта на съдиите, прокурорите и следователите.“*

 ***Предложение от н.п. Георги Кадиев:***

 *Параграф 4 се изменя така:*

 *§ 4. В чл. 132а се правят следните изменения:*

 *1. Алинея 1 се изменя така:*

 *„(1) Инспекторатът на съдебната власт се състои от главен инспектор и 14 инспектори”.*

 *2. Алинея 6 се изменя така:*

 *“ (6) Инспекторатът проверява:*

 *1. дейността на съдии, прокурори и следователи по приложението на закона, без да засяга тяхната независимост;*

 *2. разглеждането и решаването на делата и преписките в разумен срок по жалби за забавено правосъдие;*

 *3. спазването на изискванията за почтеност при изпълнението на служебните функции на съдии, прокурори и следователи;*

 *4. наличието на конфликт на интереси при изпълнение на служебните задължения на съдии, прокурори и следователи;*

 *5. редовността на имуществените декларации и тяхното съответствие с притежаваното имущество;*

 *6. проявите на съдии, прокурори и следователи, които уронват престижа на съдебната власт;*

 *7. наличието на прояви, свързани с нарушаване независимостта на съдии, прокурори и следователи.”*

 *3. В ал. 7 се създава изречение второ:“Главният инспектор и инспекторите при осъществяване на своите функции са независими и се подчиняват само на закона”.*

 *4. В ал. 8 думите “на Висшия съдебен съвет“ се заменят с “на Народното събрание”.*

 **§ 5.** В чл. 133 думите “Висшия съдебен съвет” се заменят с “Пленума на Висшия съдебен съвет, на съдийската и прокурорската колегии”.

 **§ 6.** В чл. 150 се създава ал. 4:

 „(4) Висшият адвокатски съвет може да сезира Конституционния съд с искане за установяване на противоконституционност на закон, с който се нарушават права и свободи на гражданите.”

 ***Предложение от н.п. Димитър Делчев, Настимир Ананиев, Корман Исмаилов, Борислав Миланов, Радан Кънев, Найден Зеленогорски, Гроздан Караджов, Атанас Атанасов, Антони Тренчев, Борис Станимиров и Румен Христов:***

  *В § 6 относно чл. 150 ал. 2 се изменя така:*

 *„(2) Когато е убеден, че приложимият по делото закон противоречи на Конституцията, съдебният състав, който действа като втора или последна инстанция по делото, е длъжен да спре висящото пред него дело и и да внесе въпроса в Конституционния съд.“*

***Предложение от н.п. проф. Борислав Борисов, Кирил Цочев, Лъчезар Никифоров, Михо Михов, Мариана Тодорова, Иван Станков, Георги Кючуков, Светослав Белемезов, Иван Славов, Иван Пенков и Петър Кадиев:***

 *Параграф 6 да отпадне.*

 **ПРЕДСЕДАТЕЛ НА**

 **ВРЕМЕННАТА КОМИСИЯ:**

 **ДИМИТЪР ЛАЗАРОВ**